CELEX: 32019D1284
Language: lt
Date: 2019-07-29 00:00:00
Title: 2019 m. liepos 29 d. Komisijos įgyvendinimo sprendimas (ES) 2019/1284 dėl Honkongo teisės ir priežiūros sistemos pripažinimo atitinkančia Europos Parlamento ir Tarybos reglamento (EB) Nr. 1060/2009 dėl kredito reitingų agentūrų reikalavimus (Tekstas svarbus EEE.)

30.7.2019   
               
               
                  LT
               
               
                  Europos Sąjungos oficialusis leidinys
               
               
                  L 201/43
               
            
         KOMISIJOS ĮGYVENDINIMO SPRENDIMAS (ES) 2019/1284
         2019 m. liepos 29 d.
         dėl Honkongo teisės ir priežiūros sistemos pripažinimo atitinkančia Europos Parlamento ir Tarybos reglamento (EB) Nr. 1060/2009 dėl kredito reitingų agentūrų reikalavimus
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2009 m. rugsėjo 16 d. Europos Parlamento ir Tarybos reglamentą (EB) Nr. 1060/2009 dėl kredito reitingų agentūrų (1), visų pirma į jo 5 straipsnio 6 dalį,
         kadangi:
         
                     (1)
                  
                  
                     pagal Reglamento (EB) Nr. 1060/2009 5 straipsnio 6 dalį Komisijai suteikiami įgaliojimai priimti lygiavertiškumo sprendimą, jei pagal trečiosios valstybė teisės ir priežiūros sistemą užtikrinama, kad toje trečiojoje valstybėje turinčios leidimą ar registruotos kredito reitingų agentūros (toliau – KRA) atitiktų teisiškai privalomus tame reglamente nustatytus reikalavimus, kurių laikymasis ir taikymas toje trečiojoje valstybėje yra veiksmingai prižiūrimi;
                  
               
                     (2)
                  
                  
                     šio lygiavertiškumo sprendimo tikslas – leisti Honkongo KRA teikti sertifikavimo paraiškas Europos vertybinių popierių ir rinkų institucijai (ESMA) su sąlyga, kad tos KRA nebūtų sisteminės svarbos vienos ar daugiau valstybių narių finansiniam stabilumui arba finansų rinkų vientisumui. Šiuo lygiavertiškumo sprendimu ESMA suteikiama galimybė įvertinti kiekvieną tokią konkrečią KRA ir atleisti Europos Sąjungoje veikiančias KRA nuo tam tikrų organizacinių reikalavimų, be kita ko, nuo reikalavimo dėl fizinio buvimo Europos Sąjungoje;
                  
               
                     (3)
                  
                  
                     trečiosios valstybė teisės ir priežiūros sistema turi tenkinti bent tris Reglamento (EB) Nr. 1060/2009 5 straipsnio 6 dalyje nustatytas sąlygas, kad ją būtų galima laikyti lygiaverte;
                  
               
                     (4)
                  
                  
                     2014 m. balandžio 28 d. Komisija priėmė Įgyvendinimo sprendimą 2014/249/ES (2), kuriame konstatuota, kad tos trys sąlygos yra tenkinamos, ir pripažinta, kad Honkongo KRA teisės ir priežiūros sistema atitinka Reglamento (EB) Nr. 1060/2009 reikalavimus, kurie galiojo tuo metu;
                  
               
                     (5)
                  
                  
                     remiantis pirmąja Reglamento (EB) Nr. 1060/2009 5 straipsnio 6 dalyje nustatyta sąlyga, KRA turi turėti tos trečiosios valstybės leidimą ar būti joje registruotos, taip pat joms nuolat turi būti veiksmingai taikoma priežiūra ir jos privalo laikytis taisyklių. Pagal Honkongo teisės ir priežiūros sistemą reikalaujama, kad KRA ir jų reitingų analitikai, kurie teikia kredito reitingų paslaugas Honkonge, turi turėti kredito reitingų paslaugų teikimo licenciją, o juos prižiūri Honkongo vertybinių popierių ir ateities sandorių komisija (angl. Securities and Futures Commission, SFC). Honkongo teisės ir priežiūros sistema suteikia SFC plačius įgaliojimus, leidžiančius jai tirti, ar KRA laikosi teisinių įsipareigojimų. SFC gali priversti tiek nereguliuojamus, tiek reguliuojamus asmenis pateikti informaciją ir dokumentus, susijusius su tyrimu, įskaitant prekybos duomenis, banko įrašus, telefono skambučių išklotines, interneto duomenis ir informaciją apie tikruosius savininkus. Šie įgaliojimai taikomi tiek tiriamiems asmenims, tiek tiems, kurie, pagrįsta SFC nuomone, turi tyrimui svarbios informacijos. Be to, kai baiminamasi, kad įrodymai gali būti sunaikinti arba pašalinti, kad gali būti siekiama išvengti teisingumo ar kilti kitų problemų, gavusi kratos orderį iš teisminės institucijos, SFC turi teisę patekti į privačias patalpas, priklausančias tiek nereguliuojamiems, tiek reguliuojamiems asmenims. Be to, SFC turi visus įgaliojimus imtis baudžiamųjų, civilinių, administracinių ir kitokių veiksmų. Tai apima administracinius įgaliojimus skirti drausmines nuobaudas asmenims, turintiems SFC licenciją arba joje registruotiems, įvesti apribojimus licencijuotų ar registruotų asmenų verslo veiklai, atšaukti arba sustabdyti licencijuoto arba registruoto asmens licenciją arba registraciją ir skirti licencijuotam arba registruotam asmeniui papeikimą, nustatyti prievoles arba baudą. SFC turi įgaliojimą kreiptis į atitinkamą teismą dėl draudžiamojo arba taisomojo orderio. Be patikrų vietoje, SFC vykdo nuotolinę priežiūrą bendraudama su licencijuotomis KRA, kad suprastų jų verslo modelius bei planus ir tokiai veiklai būdingą riziką, siekdama nustatyti ir įvertinti su jų verslo veikla susijusią riziką. Informacija apie licencijuotas KRA renkama iš SFC pateikiamų duomenų, įskaitant metines audituotas ataskaitas ir metines kontrolinės peržiūros ataskaitas, bet jomis neapsiribojant. SFC imasi tolesnių veiksmų dėl skundų ir pačių įmonių pateiktų pranešimų apie pažeidimus. ESMA ir SFC sudarytame bendradarbiavimo susitarime numatyta keistis informacija, susijusia su reikalavimų laikymosi užtikrinimo ir priežiūros priemonėmis, taikomomis tarpvalstybinę veiklą vykdančioms KRA;
                  
               
                     (6)
                  
                  
                     remiantis antrąja Reglamento (EB) Nr. 1060/2009 5 straipsnio 6 dalyje nustatyta sąlyga, trečiosios valstybės KRA turi būti taikomos teisiškai privalomos taisyklės, lygiavertės nustatytosioms Reglamento (EB) Nr. 1060/2009 6–12 straipsniuose ir to reglamento I priede. Honkongo teisės ir priežiūros sistemoje nustatyti išsamūs įmonių valdymo reikalavimai. Direktorių valdybai ir už reguliuojamą veiklą atsakingiems pareigūnams tenka pirminė atsakomybė už užtikrinimą, kad KRA laikytųsi tinkamų elgesio normų ir tinkamų procedūrų. KRA privalo turėti du atsakingus pareigūnus, kurie abu turi būti patvirtinti SFC ir bent vienas iš jų turi būti vykdomasis direktorius pagal Potvarkį dėl vertybinių popierių ir ateities sandorių (angl. Securities and Futures Ordinance, SFO). Taikomos išsamios nuostatos dėl interesų konfliktų, pagal kurias KRA turi nustatyti ir pašalinti arba valdyti interesų konfliktus ir būti organizuotos taip, kad būtų užtikrinta, kad jų verslo interesai nekenktų jų kredito reitingų nepriklausomumui ir tikslumui, taip pat organizaciniai reikalavimai, įskaitant dėl užsakomųjų paslaugų, duomenų registravimo ir konfidencialumo. KRA turi atitikti tam tikrus organizacinius reikalavimus, kaip antai dėl teisinių įsipareigojimų vykdymo užtikrinimo politikos bei procedūrų ir dėl nuolatinės veiksmingos atitikties funkcijos. KRA taip pat turi nustatyti peržiūros funkciją, kad būtų periodiškai peržiūrimi reitingų nustatymo metodai ir modeliai bei reikšmingi jų pakeitimai. Honkongo teisės ir priežiūros sistema apima daug įvairių informacijos atskleidimo reikalavimų, kaip antai reitingų viešo atskleidimo ir metinio viešo informacijos apie reitingų suteikimą ir papildomą veiklą atskleidimo. Todėl laikoma, kad Honkongo teisės ir priežiūros sistema atitinka KRA reglamento nuostatas, susijusias su interesų konfliktų valdymu, organizaciniais reikalavimais, reitingų ir reitingavimo metodų kokybe, kredito reitingų atskleidimu ir bendru bei periodiniu informacijos apie kredito reitingavimo veiklą atskleidimu. Taigi pagal šią sistemą turėtų būti suteikiama lygiavertė apsauga KRA sąžiningumo, skaidrumo, gero valdymo ir kredito reitingavimo veiklos patikimumo požiūriu;
                  
               
                     (7)
                  
                  
                     remiantis trečiąja Reglamento (EB) Nr. 1060/2009 5 straipsnio 6 dalyje nustatyta sąlyga, reguliavimo sistema trečiojoje valstybėje turi būti užkertamas kelias tos trečiosios valstybės priežiūros institucijoms ir kitoms viešosios valdžios institucijoms kištis į kredito reitingų turinį ir metodus. Nėra jokių teisinių nuostatų, kurios suteiktų įgaliojimus SFC ar kokiai nors kitai viešosios valdžios institucijai daryti įtaką kredito reitingų turiniui ar jų nustatymo metodams;
                  
               
                     (8)
                  
                  
                     Honkongo teisės ir priežiūros sistema vis dar atitinka visas tris sąlygas, kurios buvo iš pradžių nustatytos Reglamento (EB) Nr. 1060/2009 5 straipsnio 6 dalyje. Tačiau Europos Parlamento ir Tarybos reglamentu (ES) Nr. 462/2013 (3) Sąjungoje registruotoms KRA buvo nustatyta papildomų reikalavimų, kuriais sugriežtinta toms KRA skirta teisės ir priežiūros sistema. Šie papildomi reikalavimai apima KRA teisiškai privalomas reitingų perspektyvų, interesų konfliktų valdymo, konfidencialumo reikalavimų, reitingavimo metodų kokybės, taip pat kredito reitingų teikimo ir atskleidimo taisykles;
                  
               
                     (9)
                  
                  
                     remiantis Reglamento (ES) Nr. 462/2013 2 straipsnio antros pastraipos 1 punkto b papunkčiu, nuo 2018 m. birželio 1 d. taikomi papildomi reikalavimai siekiant įvertinti trečiosios valstybės teisės ir priežiūros sistemų lygiavertiškumą;
                  
               
                     (10)
                  
                  
                     šiomis aplinkybėmis 2017 m. liepos 13 d. Komisija paprašė ESMA pateikti rekomendaciją dėl to, ar, inter alia, Honkongo teisės ir priežiūros sistema atitinka šiuos papildomus Reglamentu (ES) Nr. 462/2013 nustatytus reikalavimus, taip pat nuomonę dėl galimų skirtumų svarbos;
                  
               
                     (11)
                  
                  
                     2017 m. lapkričio 17 d. paskelbtoje techninėje rekomendacijoje ESMA nurodė, kad Honkongo KRA taikoma teisės ir priežiūros sistema apima pakankamas nuostatas, kad atitiktų papildomus Reglamentu (ES) Nr. 462/2013 nustatytus reikalavimus;
                  
               
                     (12)
                  
                  
                     Reglamentu (ES) Nr. 462/2013 į 3 straipsnio 1 dalies w punktą įtraukiama reitingo perspektyvos apibrėžtis, o tam tikri kredito reitingams taikomi reikalavimai pagal Reglamentą (EB) Nr. 1060/2009 dabar yra taikomi ir reitingų perspektyvoms. Nors pagal Honkongo teisės ir priežiūros sistemą reitingų perspektyvos nėra aiškiai pripažįstamos kaip nuo kredito reitingo atskiras ir nepriklausomas elementas, SFC, atsižvelgdama į plačią termino „kredito reitingas“ sąvoką pagal Honkongo teisės ir priežiūros sistemą, tikisi, kad reitingų perspektyvų rengimas atitiks visus reikalavimus, kurių turi būti laikomasi nustatant kredito reitingus;
                  
               
                     (13)
                  
                  
                     siekiant pabrėžti, kad kredito reitingų agentūros yra nepriklausomos nuo reitinguojamų subjektų, Reglamentu (ES) Nr. 462/2013 į Reglamento (EB) Nr. 1060/2009 6 straipsnio 4 dalimi, 6a ir 6b straipsniais nustatytas taisykles dėl interesų konfliktų įtraukiami tokie interesų konfliktai, kurie kyla dėl akcininkų ar narių, kredito reitingų agentūroje užimančių svarbias pareigas. Pagal Honkongo teisės ir priežiūros sistemą reikalaujama, kad KRA nustatytų tinkamą ir veiksmingą interesų konfliktų prevencijos, nustatymo ir šalinimo ar valdymo ir atskleidimo tvarką, taip pat užtikrintų, kad verslo ryšiai nedarytų įtakos jų veiklai. Nors Honkongo teisės aktuose nėra aiškios nuorodos į akcininkus, potencialaus interesų konflikto atveju KRA draudžiama vykdyti tą veiklą;
                  
               
                     (14)
                  
                  
                     Reglamentu (ES) Nr. 462/2013 nustatyta naujų nuostatų, kuriomis užtikrinama, kad konfidenciali informacija būtų naudojama tik su kredito reitingavimo veikla susijusiais tikslais ir būtų apsaugota nuo sukčiavimo, vagystės ar piktnaudžiavimo. Tuo tikslu Reglamento (EB) Nr. 1060/2009 10 straipsnio 2a dalyje reikalaujama, kad visus kredito reitingus, reitingų perspektyvas ir su jais susijusią informaciją, kol jie viešai neatskleidžiami, KRA laikytų viešai neatskleista informacija. Pagal Honkongo teisės ir priežiūros sistemą KRA nustatyti išsamūs reikalavimai priimti su emitentais susijusios konfidencialios informacijos apsaugos procedūras ir mechanizmus. Taigi, veikia patikima sistema, kuri apsaugo nuo piktnaudžiavimo konfidencialia informacija;
                  
               
                     (15)
                  
                  
                     Reglamentu (ES) Nr. 462/2013 siekiama didinti reitingavimo metodų skaidrumą ir gerinti jų kokybę. Tuo reglamentu Reglamento (EB) Nr. 1060/2009 I priedo D skirsnio I poskirsnio 3 punkte KRA nustatoma pareiga suteikti reitinguojamam subjektui galimybę nurodyti bet kokias faktines klaidas prieš paskelbiant kredito reitingą ar reitingo perspektyvą. Pagal Honkongo teisės ir priežiūros sistemą pirmenybė teikiama tam, kad reitingas būtų nedelsiant pranešamas rinkai, tad pagal šią sistemą nenustatyta griežto reikalavimo, kad prieš paskelbdama kredito reitingą KRA apie jį informuotų reitinguojamą subjektą. Kai įmanoma ir tinkama, KRA turi pranešti reitinguojamam subjektui tik ypatingos svarbos informaciją ir esmines aplinkybes, į kurias bus atsižvelgiama nustatant reitingą;
                  
               
                     (16)
                  
                  
                     Reglamentu (ES) Nr. 462/2013 į Reglamento (EB) Nr. 1060/2009 8 straipsnio 5a dalį, 6 dalies aa ir ab punktus ir 7 dalį įtraukiamos apsaugos priemonės, kuriomis užtikrinama, kad dėl jokio reitingavimo metodų pakeitimo tie metodai netaptų ne tokie griežti. Pagal Honkongo teisės ir priežiūros sistemą reikalaujama, kad KRA išsamiai ir viešai atskleistų visus reikšmingus savo metodų pakeitimus. Be to, reikalaujama, kad, kai įmanoma ir tinkama, KRA tokius reikšmingus pakeitimus atskleistų iki jų įsigaliojimo. Atlikusi bet kokį metodų, modelių ar pagrindinių reitingavimo prielaidų, kurie taikomi rengiant kredito reitingus, pakeitimą KRA privalo nedelsdama informuoti apie tai, kuriems kredito reitingams tas pakeitimas galėtų turėti įtakos, naudodamasi tomis pačiomis ryšio priemonėmis, kurios buvo naudojamos skelbiant tuos kredito reitingus;
                  
               
                     (17)
                  
                  
                     Reglamentu (ES) Nr. 462/2013 sugriežtinami reikalavimai, susiję su kredito reitingų teikimu ir atskleidimu. Remiantis Reglamento (EB) Nr. 1060/2009 8 straipsnio 2 dalimi ir I priedo D skirsnio I poskirsnio 2a punktu, KRA, atskleisdama reitingavimo metodus, modelius ir pagrindines reitingavimo prielaidas, kartu pateikia aiškias ir lengvai suprantamas gaires, kuriose paaiškinamos prielaidos, parametrai, ribos ir neaiškumai, susiję su modeliais ir reitingavimo metodais, naudojamais kredito reitingams nustatyti. Pagal Honkongo teisės ir priežiūros sistemą yra reikalaujama užtikrinti, kad KRA pateiktų pakankamas gaires, kad kredito reitingų naudotojai galėtų tuos reitingus suprasti. Be to, reikalaujama, kad priežiūros institucijai kas 6 mėnesius būtų teikiama informacija apie KRA verslo veiklą;
                  
               
                     (18)
                  
                  
                     siekiant KRA sektoriuje stiprinti konkurenciją ir riboti interesų konfliktų galimybę, Reglamentu (ES) Nr. 462/2013 į Reglamento (EB) Nr. 1060/2009 I priedo E skirsnio II poskirsnį įtraukiamas reikalavimas, kad kredito reitingų agentūrų taikomi mokesčiai už kredito reitingus ir papildomas paslaugas būtų nediskriminaciniai ir grindžiami faktinėmis išlaidomis. Reikalaujama, kad KRA atskleistų tam tikrą finansinę informaciją. Pagal Honkongo teisės ir priežiūros sistemą reikalaujama, kad KRA nustatytu laikotarpiu saugotų verslo veiklos duomenis pagal visus teisės aktais nustatytus reikalavimus, viešai atskleistų bendro pobūdžio reitinguojamų subjektų atžvilgiu taikomą atlygio tvarką ir teiktų ataskaitas apie bendras pajamas, gaunamas už kredito reitingavimo paslaugų teikimą; pagal šią sistemą priežiūros institucijai suteikiami įgaliojimai reikalauti šios informacijos. Kiek tai susiję su klientų apsaugos priemonėmis ir užtikrinimu, kad su jais būtų elgiamasi sąžiningai, galioja bendras reikalavimas sąžiningai elgtis su klientais;
                  
               
                     (19)
                  
                  
                     vertindama trečiosios valstybės reguliavimo sistemą, Komisija vadovaujasi proporcingumo principu ir rizika grindžiamu požiūriu. Atsižvelgiant į bendrai išnagrinėtus veiksnius ir į ESMA pateiktą techninę rekomendaciją, Honkongo KRA teisės ir priežiūros sistema tenkina Reglamento (EB) Nr. 1060/2009 5 straipsnio 6 dalies antroje pastraipoje nustatytas sąlygas ir turėtų būti toliau laikoma lygiaverte tuo reglamentu nustatytai teisės ir priežiūros sistemai;
                  
               
                     (20)
                  
                  
                     siekiant teisinio tikrumo reikėtų priimti naują įgyvendinimo sprendimą, todėl Įgyvendinimo sprendimas 2014/249/ES turėtų būti panaikintas;
                  
               
                     (21)
                  
                  
                     siekdama užtikrinti nuolatinį reikalavimų laikymąsi, Komisija, padedama ESMA, turėtų toliau nuolat stebėti Honkonge KRA taikomų teisinių ir priežiūros mechanizmų raidą, rinkos pokyčius ir priežiūros srityje vykdomo bendradarbiavimo, susijusio su stebėjimu ir vykdymo užtikrinimu, veiksmingumą;
                  
               
                     (22)
                  
                  
                     šiame sprendime nustatytos priemonės atitinka Europos vertybinių popierių komiteto nuomonę,
                  
               PRIĖMĖ ŠĮ SPRENDIMĄ:
         
            1 straipsnis
            Taikant Reglamento (EB) Nr. 1060/2009 5 straipsnį, Honkongo kredito reitingų agentūrų teisės ir priežiūros sistema laikoma atitinkančia Reglamento (EB) Nr. 1060/2009 reikalavimus.
         
         
            2 straipsnis
            Įgyvendinimo sprendimas 2014/249/ES panaikinamas.
         
         
            3 straipsnis
            Šis sprendimas įsigalioja dvidešimtą dieną po jo paskelbimo Europos Sąjungos oficialiajame leidinyje.
         
         
            Priimta Briuselyje 2019 m. liepos 29 d.
            
               
                  Komisijos vardu
               
               
                  Pirmininkas
               
               Jean-Claude JUNCKER
            
         
         
            (1)  OL L 302, 2009 11 17, p. 1.
         
         
            (2)  2014 m. balandžio 28 d. Komisijos įgyvendinimo sprendimas 2014/249/ES dėl Honkongo teisės ir priežiūros sistemos pripažinimo atitinkančia Europos Parlamento ir Tarybos reglamento (EB) Nr. 1060/2009 dėl kredito reitingų agentūrų reikalavimus (OL L 132, 2014 5 3, p. 76).
         
            (3)  2013 m. gegužės 21 d. Europos Parlamento ir Tarybos reglamentas (ES) Nr. 462/2013, kuriuo iš dalies keičiamas Reglamentas (EB) Nr. 1060/2009 dėl kredito reitingų agentūrų (OL L 146, 2013 5 31, p. 1).